‏יד' בשבט תשע"ט

20 בינואר, 2019

לכבוד:

מר' אלעד מן, עו"ד

elad@man-barak.comבאמצעות דוא"ל:

הנדון: **בקשה לפי חוק חופש המידע, התשנ"ח- 1998**

סימוכין: פנייתך מיום 29.07.2018

במענה לפנייתך שבסימוכין, למשרד העבודה, הרווחה והשירותים החברתיים(להלן: "**המשרד**") בהתאם לחוק חופש המידע תשנ"ח-1998, (להלן: "**החוק**").להלן התייחסות לבקשתך:

ראשית אנו מתנצלים על העיכוב במענה שנגרם עקב חילופי תפקידים במשרדנו. אבקש להדגיש כי בעת שהוגשה בקשתך, תפקיד הממונה על חופש מידע לא היה מאויש פרק זמן. לאחר מכן מונתה עובדת ששימשה בתפקיד זה במקביל למשרתה הרגילה. כתוצאה מכך, ועל אף הניסיון להתמודד על כל הפניות ולעמוד בלוחות הזמנים הקבועים בחוק, בסופו של יום התברר כי בקשה זו לא טופלה.

באשר לבקשתך:

1. מצ"ב קובץ עם המידע המבוקש למעט פרטי הנילון.
2. באשר לקבלת פרטים אודות הנילון- ככל שמדובר בנילונים שניתן נגדם עיצום כספי, הרי שמידע זה מצוי באתר האינטרנט המשרדי, מצ"ב לינק לאתר: <https://employment.molsa.gov.il/Employment/WorkRights/WorkRightsEnforcement/FinancialSanctions/Pages/default.aspx>

אם מדובר בנילונים שניתנה נגדם כוונת חיוב בלבד, לא ניתן למסור את המידע. סעיף 17 לחוק להגברת האכיפה בדיני העבודה, תשע"ב- 2011 קובע כי יש לפרסם באתר האינטרנט של המשרד מעסיקים שהוטל עליהם עיצום כספי. עם זאת, בעוד שקיימת הוראה ספציפית בחוק המחייבת את פרסום מקבלי העיצומים הכספיים, אין הוראה דומה ביחס למקבלי ההתראות או מי שקיבל כוונת חיוב. מדובר אם כן בהסדר שלילי שנועד להחריג את מי שלא קיבל עיצום כספי. מטרת מדיניות זו היא יצירה הדרגתית של התווית נורמות עבודה מסודרות. ההתראה המנהלית נועדה לאפשר למפר לתקן את ההפרה בלא שיוטל בגינה עיצום כספי, ללא הסטיגמה של הרשעה פלילית שהייתה הסנקציה על הפרת חוקי העבודה טרם חקיקת החוק הנ"ל ומבלי שקלונו יפורסם ברבים. אי לכך, פרסום מקבלי כוונת החיוב חותר תחת תכליות אלה של החוק. זאת ועוד, שיטת העבודה של המינהל באכיפת חוקי העבודה עלולה להיפגע אף היא מהפרסום. שכן ייתכן שמעסיקים יסרבו לשתף פעולה עם מנגנון האכיפה הנ"ל ביודעם כי גם במקרה שנמצאו הפרות ראשונות ו"קלות" יחסית שמם יפורסם ברבים כמי שהפרו חוקי עבודה, ובכך תסוכל מטרת החוק להגברת אכיפה. לזאת יש להוסיף כי חשיפת המידע עלולה ליצור תווית שלילת לאותם מעסיקים, לפגוע במוניטין ובקשרים העסקיים שלהם ע"פ סעיף 9(ב)(6) לחוק חופש המידע. לפיכך, לא נוכל למסור את המידע המבוקש.

אנו מודים לך על הסבלנות.

בכבוד רב,

רונית ספיר

מנהלת תחום (העמדת מידע לציבור(

העתק:

ענת רז, מנהלת אגף קשרי חוץ ודוברות.

מיכל סירי יצחק, עו"ד, הלשכה המשפטית